b'\n_START_ARTICLE_\nWalther P22\n_START_SECTION_\nNaudojimas\n_START_PARAGRAPH_\nPistoletas turi gana silpn\xc4\x85 atatrank\xc4\x85, tod\xc4\x97l tinka naujokams supa\xc5\xbeindinti su pistoletais ir prad\xc4\x97ti treniruotis \xc5\xa1audyti nebijant atatrankos. \xc5\xa0auli\xc5\xb3 ginkl\xc5\xb3 m\xc4\x97g\xc4\x97jai laiko P22 nebrangiai kainuojan\xc4\x8diu laisvalaikio \xc5\xa1audymo (py\xc5\xa1kinimo, angl. plinking) pistoletu, tinkamu treniruot\xc4\x97ms, pramogai. Pistoletas turi \xc4\xafvairi\xc5\xb3 pried\xc5\xb3\xc2\xa0\xe2\x80\x93 \xc5\xa1viesolaidinis taikiklis, lazerinis taikiklis (prijungiamas po vamzd\xc5\xbeiu), teleskopinis taikiklis.\n_START_SECTION_\nKonstrukcija\n_START_PARAGRAPH_\nI\xc5\xa1vaizda P22 primena Walther P99, bet yra ketvir\xc4\x8diu smulkesnis. Ry\xc5\xa1kiausias i\xc5\xa1orinis skirtumas yra dvipus\xc4\x97, nyk\xc5\xa1\xc4\x8diu valdoma ant vamzd\xc5\xbeio gaubto \xc4\xaftaisyta saugiklio svirtel\xc4\x97 ir i\xc5\xa1orinis dau\xc5\xbeiklis (hammer)._NEWLINE_P22 turi lieto plastiko ranken\xc4\x85 ir korpus\xc4\x85. Metalin\xc4\x97s korpuso dalys pagamintos i\xc5\xa1 lieto cinko lydinio, o vamzdis\xc2\xa0\xe2\x80\x93 plieninis. Spyna ir \xc5\xa1ovimo mechanizmo dalys yra lieto ar \xc5\xa1tampuoto plieno._NEWLINE_P22 parduodamas su 8,7\xc2\xa0cm arba su 12,7\xc2\xa0mm ilgio vamzd\xc5\xbeiu. Ilgavamzdis variantas turi ant vamzd\xc5\xbeio kompensacin\xc4\xaf svor\xc4\xaf, kuris palaiko balans\xc4\x85. P22 buvo taip sukonstruotas, kad jame b\xc5\xabt\xc5\xb3 nesunku pakeisti vamzd\xc5\xbeius, tod\xc4\x97l neretai P22 parduodamas komplekte su abiej\xc5\xb3 ilgi\xc5\xb3 vamzd\xc5\xbeiais._NEWLINE_Parduodami P22 skiriasi plastikin\xc4\x97s dalies spalvomis (juoda, alyvuogi\xc5\xb3, pilka, anglies pluo\xc5\xa1to). Skirtingai apdailinamas ir vamzd\xc5\xbeio gaubtas, kuris gali b\xc5\xabti su juodai matiniu, veidrodi\xc5\xa1kai nikeliuotu ar \xc5\xa1veisto ner\xc5\xabdyjan\xc4\x8dio plieno i\xc5\xa1vaizdos pavir\xc5\xa1iumi._NEWLINE_Walther P22 d\xc4\x97tuv\xc4\x97 gali b\xc5\xabti vienos i\xc5\xa1 trij\xc5\xb3 galim\xc5\xb3 konstrukcij\xc5\xb3. Pirmas variantas keldavo problem\xc5\xb3, nes strigdavo \xc5\xa1oviniai. V\xc4\x97lesni d\xc4\x97tuvi\xc5\xb3 variantai buvo patobulinti.\n_START_SECTION_\nP22 ir \xc4\xafstatymai\n_START_PARAGRAPH_\nKai kuriose \xc5\xa1alyse (Australija, Kanada, Suomija, Nyderlandai) P22 su 8,7\xc2\xa0cm ilgio vamzd\xc5\xbeiu yra laikomi slepiamu \xc5\xa1auli\xc5\xb3 ginklu, tod\xc4\x97l juos neleid\xc5\xbeia pardavin\xc4\x97ti ir tur\xc4\x97ti kaip pramoginius ginklus. D\xc4\x97l to \xc5\xa1iose \xc5\xa1alyse yra pardavin\xc4\x97jamas ilgavamzdis (12,7 cm) variantas Walther P22 Target._NEWLINE_Pistoletas Walther P22 Target buvo panaudotas Kauhajokio koled\xc5\xbeo \xc5\xbeudyn\xc4\x97se.'